Diari Oficial de la Generalitat Valenciana


Sumari del DOGV 7370, del 29-09-2014 (2014/8671)

ORDE 78/2014, de 23 de setembre, de la Conselleria d'Educació, Cultura i Esport, per la qual s'establixen les bases reguladores per a la concessió de subvencions destinades als clubs esportius d'elit de la Comunitat Valenciana amb participació en competicions oficials internacionals i/o lligues de màxima categoria nacional d'esport no professional.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7370

Data del DOGV
:   29-09-2014

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2014/8671


Data del document
:   23-09-2014

Organisme emissor
:   Conselleria d'Educació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

ORDE 78/2014, de 23 de setembre, de la Conselleria d'Educació, Cultura i Esport, per la qual s'establixen les bases reguladores per a la concessió de subvencions destinades als clubs esportius d'elit de la Comunitat Valenciana amb participació en competicions oficials internacionals i/o lligues de màxima categoria nacional d'esport no professional. [2014/8671]  
PREÀMBUL  
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, i reformat per la Llei Orgànica 1/2006, de 10 d'abril, en l'article 49.1.28 establix la competència exclusiva de la Generalitat en matèria d'esports.  
Per la seua banda, l'article 6 del Decret 9/2014, de 12 de juny, del president de la Generalitat, pel qual es determinen les conselleries en què s'organitza l'Administració de la Generalitat, atribuïx a la Conselleria d'Educació, Cultura i Esport la competència en matèria d'esport.  
  
En desplegament d'esta competència, resulta oportú promoure l'esport d'elit, la competència esportiva de rendiment i l'excel·lència esportiva, i en este sentit s'emmarquen les ajudes destinades als clubs esportius de la Comunitat Valenciana que participen en competicions oficials de caràcter nacional o internacional.  
Per això, en virtut de les facultats que em conferix l'article 28 de la Llei 5/1983, de 30 de desembre, del Consell; l'article 47.11 del Decret Legislatiu de 26 de juny de 1991, pel qual s'aprova el text refós de la Llei d'Hisenda Pública de la Generalitat; així com el Decret 140/2014, de 5 de setembre, del Consell, pel qual s'aprova el Reglament Orgànic i Funcional de la Conselleria d'Educació, Cultura i Esport,  
  
  
ORDENE  
  
Article 1. Objecte  
La present orde té per objecte establir les bases reguladores per a la concessió de les subvencions destinades als clubs esportius d'elit de la Comunitat Valenciana amb participació en competicions oficials internacionals i/o lligues de màxima categoria nacional d'esport no professional.  
  
Article 2. Beneficiaris  
La present orde s'aplicarà als clubs esportius de la Comunitat Valenciana que complisquen els requisits següents:  
a) Estar inscrit en el Registre d'Entitats Esportives de la Comunitat Valenciana.  
b) Estar adscrit a la federació autonòmica corresponent.  
c) Participar amb equips de categoria absoluta o sènior, durant la temporada esportiva que corresponga a l'any de la convocatòria, en competicions organitzades per la federació espanyola o internacional corresponent de les que es detallen a continuació, i no siguen organitzades per lligues professionals:  
1r. En el cas d'esports col·lectius, i considerant com a tals bàsquet, handbol, beisbol i softbol, futbol, futbol sala, futbol americà, hoquei, rugbi, voleibol i waterpolo:  
- Campionats d'Europa / Competicions europees de clubs.  
- Lligues nacionals oficials de màxima categoria que se celebren per sistema de lliga regular, organitzada per la federació espanyola corresponent.  
2n. En el cas d'esports individuals:  
- Campionats d'Europa / Competicions europees de clubs.  
- Lligues nacionals oficials de màxima categoria que se celebren per sistema de lliga en què la competició no es realitza en concentració, sinó per un sistema de competició de lliga que es desenrotlla en diverses jornades separades en el temps i integrades per clubs que hagen ascendit a la màxima categoria nacional la temporada anterior o romanguen en esta, classificats pels seus resultats esportius i trajectòria de la temporada.  
d) Tots aquells altres requisits que establix l'article 13 de la Llei 38/2003, de 17 de novembre, General de Subvencions, així com l'article 47 TRLHPGV.  
  
Article 3. Naturalesa jurídica i procediment  
1. El procediment s'iniciarà d'ofici, per convocatòria pública mitjançant una resolució dictada pel titular de la direcció general amb competència en matèria d'esport, en la qual es farà menció expressa d'esta orde i es donarà publicitat de les línies de crèdit i l'import global màxim destinat a la concessió d'estes ajudes, d'acord amb el que establisca la corresponent Llei de Pressupostos de la Generalitat.  
  
2. Les ajudes que es concedisquen tindran el caràcter de subvenció, i la seua instrucció i ordenació correspondrà al servici que tinga assignada la funció de tramitació de les subvencions a clubs d'elit de la direcció general amb competència en matèria d'esport. La seua concessió es tramitarà en règim de concurrència competitiva, que es realitzarà per mitjà de la comparació de les sol·licituds presentades, amb l'objecte d'establir una prelació entre estes.  
3. No obstant això, es podrà procedir al prorrateig entre els beneficiaris si així s'establix en la corresponent convocatòria.  
4. Així mateix, en cas que el crèdit consignat en la convocatòria siga suficient, atenent el nombre de sol·licituds una vegada finalitzat el termini de presentació, no serà necessari fixar orde de prelació entre les sol·licituds que reunisquen els requisits establits en les convocatòries.  
  
  
Article 4. Finalitat de les subvencions  
1. Les subvencions tindran com a finalitat recolzar la participació del primer equip del club en competicions oficials de caràcter nacional i internacional i la tecnificació de tots els equips de base del club.  
  
2. Les subvencions es destinaran a finançar els gastos derivats de la participació de tots els seus equips esportius en competicions oficials, com ara desplaçaments, arbitratges, allotjament, manutenció, nòmines, així com altres derivats de la gestió i funcionament del club.  
  
3. Tant si el club presenta el pressupost per temporada esportiva, com si ho fa per any natural, únicament es finançaran els gastos meritats durant l'any de la convocatòria.  
  
Article 5. Sol·licituds  
1. Les sol·licituds de subvenció a clubs esportius d'elit, segons model inclòs en cada convocatòria anual, hauran d'anar acompanyades de la documentació que determine la convocatòria i la firmarà la persona que en el moment de presentar-la exercisca la representació del club esportiu, i adjuntarà document que ho acredite, llevat que l'acreditació conste en la direcció general amb competències en matèria d'esport.  
  
2. Cada entitat o club esportiu presentarà una única sol·licitud en què es consideraran incloses totes les seues seccions que participen en les competicions que es detallen en l'apartat 2.c d'esta orde.  
3. A més de la informació i documentació que es determine en la convocatòria anual, l'òrgan instructor podrà, en qualsevol moment de la tramitació de l'expedient, demanar-ne qualsevol altra que considere necessària per al millor coneixement i comprensió de l'aplicació de la subvenció.  
4. Les sol·licituds, junt amb la documentació corresponent, es presentaran preferentment en el registre de la conselleria competent en matèria d'esport, i en les seccions territorials d'Esports d'Alacant, Castelló i València, o en qualsevol dels llocs a què es referix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
En cas d'enviament per correu certificat, la presentació de la documentació a l'oficina de correus corresponent ha de fer-se en sobre obert, a fi que en la capçalera del primer full de la documentació presentada es facen constar clarament el nom de l'oficina, data i lloc de l'admissió.  
  
Així mateix, podrà realitzar-se la presentació telemàtica de les sol·licituds, i per a això s'accedirà al catàleg de servicis públics interactius de la Generalitat accessibles a través de ?www.tramita.gva.es- i se seleccionarà el servici corresponent. Per a poder accedir a este sistema telemàtic, el sol·licitant haurà de disposar de la firma electrònica avançada, bé amb el certificat reconegut d'entitat (persones jurídiques), o bé amb el certificat reconegut per a ciutadans (persona física), ambdós emesos per l'Autoritat de Certificació de la Comunitat Valenciana. En cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el registre de representacions de caràcter voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats de forma telemàtica, se'n farà l'entrega per registre d'entrada, en el termini més breu possible dins de l'establit.  
  
5. El termini per a la presentació de sol·licituds serà, llevat que la convocatòria n'establisca un altre de distint, de 30 dies naturals a comptar de l'endemà de la publicació en el Diari Oficial de la Comunitat Valenciana de la corresponent convocatòria. L'incompliment d'este termini determinarà automàticament l'exclusió.  
6. Quan la sol·licitud no reunisca els requisits o falte algun document complementari dels exigits, es requerirà l'interessat perquè ho esmene en el termini de deu dies, amb indicació que, si no ho fa, es considerarà que desistix de la seua petició prèvia resolució dictada a este efecte, de conformitat amb el que preveu l'article 42 de la Llei 30/1992, de 26 de desembre, de Règim Jurídic de les Administracions Públiques i Procediment Administratiu Comú.  
  
Article 6. Comissió tècnica d'avaluació i barem aplicable  
1. Es constituirà una comissió tècnica d'avaluació formada per cinc membres, designats pel director general de l'Esport, encarregada de l'estudi i valoració de les sol·licituds presentades.  
El règim jurídic de la comissió és l'establit en el capítol II del títol II de la Llei 30/1992, de 26 de novembre, de les Administracions Públiques i del Procediment Administratiu Comú.  
2. La valoració de les sol·licituds s'efectuarà atenent els criteris següents:  
a) Valoració de clubs d'esports col·lectius:  
1r. Resultats de la temporada anterior a la convocatòria:  
- Classificació obtinguda pel primer equip en la competició oficial de màxima categoria nacional en lliga regular de més de 20 jornades: fins a un màxim de 900 punts.  
- Classificació obtinguda pel primer equip en la competició oficial de màxima categoria nacional en lliga regular d'entre 12 i 20 jornades: fins a un màxim de 400 punts.  
- Classificació obtinguda pel primer equip en la competició oficial de màxima categoria nacional en lliga regular de menys de 12 jornades: fins a un màxim de 200 punts.  
- Ascens a la màxima categoria obtingut pel primer equip: fins a un màxim de 200 punts.  
- Classificació obtinguda per un segon equip en la màxima categoria: fins a un màxim de 200 punts.  
- Classificació obtinguda pel primer equip en Copa del Rei o Copa de la Reina entre els llocs 1 al 8: fins a un màxim de 200 punts.  
  
- Classificació obtinguda pel primer equip en la competició europea oficial: fins a un màxim de 700 punts.  
- Participació del primer equip en competicions europees oficials de màxima categoria durant les tres últimes temporades de manera continuada: fins a un màxim de 600 punts.  
- Haver participat en campionat d'Europa en quatre o més jornades fora d'Espanya, fins a 400 punts.  
2n. Temporada corresponent a la convocatòria:  
- Participació del primer equip en lliga regular de més de 20 jornades: fins a un màxim de 400 punts.  
- Participació del primer equip en lliga regular d'entre 12 i 20 jornades: fins a un màxim de 200 punts.  
- Participació del primer equip en lliga regular de menys de 12 jornades: fins a un màxim de 100 punts.  
- Participació del primer equip en la competició oficial internacional, per sistema de lliga (mínim 6 jornades): fins a un màxim de 800 punts.  
- Un altre sistema de competició internacional amb accés a la classificació: fins a un màxim de 500 punts.  
- Nombre d'esportistes valencians amb llicència sènior o absoluta integrants del primer equip del club: fins a un màxim de 200 punts.  
- Relació d'equips de categories inferiors: fins a un màxim de 100 punts.  
- Valoració del projecte esportiu del club: fins a un màxim de 900 punts.  
- Nombre d'esportistes del primer equip del club que figuren en la Llista d'Esportistes d'Alt Nivell o en la Llista d'Esportistes d'Elit de la Comunitat Valenciana de nivell A i nivell B, corresponents als dos anys anteriors a la convocatòria: fins a un màxim de 100 punts.  
  
3r. Resultat de la liquidació del pressupost de la temporada anterior o de l'any anterior, aplicant un factor corrector a la puntuació final obtinguda, en funció del total d'ingressos i gastos i la participació en este de patrocinadors privats i recursos propis, subvencionant-se un màxim del 30 % de la mencionada liquidació. Este factor corrector serà d'un mínim d'1 i un màxim de 2, en funció de la menor o major liquidació.  
b) Valoració de clubs d'esports individuals:  
1r. Resultats de la temporada anterior a la convocatòria:  
- Classificació obtinguda pel primer equip en un campionat d'Europa de clubs: fins a un màxim de 1.000 punts.  
- Haver obtingut el primer, segon o tercer lloc en la classificació definitiva en la competició oficial de lliga nacional de clubs de màxima categoria: fins a un màxim de 400 punts.  
- Classificació d'un segon equip en la lliga nacional de clubs de màxima categoria: fins a un màxim de 300 punts  
- Classificació obtinguda pel primer equip en Copa del Rei o Copa de la Reina entre els llocs 1 al 3: fins a un màxim de 300 punts.  
  
- Ascens a la màxima categoria obtingut pel primer equip: fins a un màxim de 100 punts.  
2n. Participació en la temporada corresponent a la convocatòria:  
- Participació en un campionat d'Europa de clubs de categoria absoluta o sènior: fins a un màxim de 400 punts.  
- Participar en un campionat d'Europa oficial de clubs de categoria absoluta o sènior amb més de dos desplaçaments fora d'Espanya: fins a un màxim de 200 punts.  
- Participar amb cinc o més jugadors en les competicions oficials a què es referix l'article 2, apartat c.2n, fins a un màxim de 200 punts.  
  
- Participació en un campionat d'Europa de clubs de categoria inferior a l'absoluta o sènior: fins a un màxim de 200 punts.  
- Participació en lliga nacional de clubs, amb més de 6 jornades: fins a un màxim de 200 punts.  
- Participació de dos equips en la màxima divisió de la lliga nacional de clubs: fins a un màxim de 200 punts  
- Nombre d'esportistes valencians amb llicència sènior o absoluta integrants del primer equip del club: fins a un màxim de 200 punts.  
- Nombre d'esportistes de categories inferiors a la sènior que hagen obtingut una classificació entre els dos primers llocs de la seua categoria en els campionats d'Espanya en la temporada anterior a la data de convocatòria anual: fins a un màxim de 500 punts.  
- Valoració del projecte esportiu del club: fins a un màxim de 900 punts.  
- Nombre d'esportistes del primer equip del club que figuren en la Llista d'Esportistes d'Alt Nivell o en la Llista d'Esportistes d'Elit de la Comunitat Valenciana de nivell A o de nivell B, corresponents als dos anys anteriors a la convocatòria: fins a un màxim de 500 punts.  
  
3r. Resultat de la liquidació del pressupost de la temporada anterior a la convocatòria o de l'any anterior, aplicant un factor corrector a la puntuació final obtinguda, en funció del pressupost total d'ingressos-gastos i la participació en este de patrocinadors privats i recursos propis, subvencionant-se un màxim del 30 % de la mencionada liquidació. Este factor corrector serà d'un mínim d'1 i un màxim de 2, en funció de la menor o major liquidació.  
3. Finalitzada la valoració i en cas de produir-se empat entre els sol·licitants que reunisquen els requisits es valorarà, per a desempatar, el nombre més gran d'esportistes desplaçats en competicions fora d'Espanya. I si persistix l'empat, els desplaçats dins d'Espanya.  
4. En les corresponents convocatòries podrà afegir-se un nou criteri de valoració relacionat amb les ajudes corresponents a l'any de la convocatòria, que en cap cas podrà tindre un valor superior al 10 % de la puntuació màxima.  
5. L'import total màxim fixat en cada convocatòria es distribuirà entre els beneficiaris atenent els criteris especificats en este apartat. En el cas de clubs que hagen ascendit en la temporada anterior a la convocatòria, s'establix com a límit de subvenció el 30 % del pressupost presentat.  
6. No es concedirà subvenció en el cas de no haver justificat correctament la subvenció de l'any anterior, en temps i forma.  
  
Article 7. Resolució de concessió  
1. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació al director general amb competència en matèria d'esport, que resoldrà sobre l'ajuda i en determinarà la quantia.  
2. El director general amb competències en matèria d'esport resoldrà la concessió o denegació de les sol·licituds presentades en el termini màxim de sis mesos a comptar de la publicació de la convocatòria en el Diari Oficial de la Comunitat Valenciana. No obstant això, les sol·licituds sobre les quals no recaiga una resolució expressa en el termini de sis mesos des de la publicació de la convocatòria es consideraran denegades, sense perjuí de l'obligació legal de resoldre establida en l'article 42 de la LRJYPAC. La direcció general amb competència en matèria d'esport notificarà als interessats la resolució de concessió o denegació de les sol·licituds presentades dins del mateix termini de sis mesos.  
  
Article 8. Publicitat de les subvencions concedides  
1. Seran objecte de publicitat en el Diari Oficial de la Comunitat Valenciana les subvencions que hagen sigut concedides, d'acord amb el que disposa l'article 18 de la LGS i article 30 RGS.  
2. No obstant això, quan els imports de les subvencions concedides, individualment considerades, siguen de quantia inferior a tres mil euros, la publicació en el Diari Oficial de la Comunitat Valenciana podrà ser substituïda per la seua publicació en la pàgina web de la conselleria amb competències en matèria d'esport.  
  
Article 9. Obligacions dels beneficiaris  
Sense perjuí del que disposa l'article 14 de la LGS i 47 del TRLHPGV, són a més obligacions del beneficiari:  
a) Mantindre's en la situació que legitima la seua concessió i complir la finalitat de la subvenció concedida.  
b) Acreditar el compliment dels requisits i condicions que determinen la concessió o gaudi de l'ajuda.  
c) Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.  
d) Comunicar a la direcció general amb competència en matèria d'esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Esta comunicació haurà d'efectuar-se tan prompte com es conega i, en tot cas, amb anterioritat a la justificació dels fons percebuts.  
  
e) Acreditar que es troba al corrent en el compliment de les seues obligacions tributàries i davant de la Seguretat Social.  
f) Disposar dels llibres comptables per a garantir l'adequat exercici de les facultats de comprovació i control.  
g) Conservar els documents justificatius de l'aplicació dels fons percebuts, incloent-hi els documents electrònics, mentres puguen ser objecte de les actuacions de comprovació i control.  
h) Presentar després de la justificació de la totalitat de la subvenció la liquidació del pressupost.  
i) Fer constar expressament en totes les activitats, actes i material de difusió, publicitat i web del club la col·laboració de la Generalitat.  
j) Col·locar en les instal·lacions on el club desenrotlla la seua activitat esportiva, en lloc visible i durant la realització dels partits de competició del primer equip, publicitat estàtica al·lusiva a la col·laboració de la Generalitat.  
k) Col·locar la publicitat institucional de la Generalitat en tots els equipaments i material esportiu del club, en les competicions oficials, encontres amistosos, entrenaments i actes protocol·laris en què participen qualsevol dels seus equips esportius.  
l) Participar o assistir a actes protocol·laris o activitats esportives a sol·licitud de la direcció general amb competència en matèria d'esport, sempre que no afecte el normal desenrotllament de les activitats pròpies de l'entitat.  
m) Participar amb els equips de categories inferiors del club en els Jocs Esportius de la Comunitat Valenciana.  
n) Cedir els jugadors de la plantilla del club per a participar en els partits en què competisca la selecció autonòmica del seu esport.  
o) Procedir al reintegrament dels fons percebuts en els supòsits previstos en l'article 16 d'esta orde.  
p) Vetlar per la protecció de la salut dels esportistes, així com observar i col·laborar dins del seu àmbit en la prevenció contra el dopatge i contra la utilització de productes, substàncies i mètodes no reglamentaris o prohibits en l'esport.  
  
Article 10. Modificació de la resolució de concessió  
a) Tota alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
b) L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
c) En cas que augmentara la dotació pressupostària de la línia pressupostària es distribuiria l'augment entre els sol·licitants, sense obrir nou termini de sol·licituds.  
d) Així mateix, en el cas de produir-se renúncies o revocacions, la convocatòria podrà establir la possibilitat de procedir al prorrateig de l'import desafectat entre els beneficiaris de les ajudes, respectant en tot cas els criteris de valoració establits en les bases.  
  
Article 11. Procediment de pagament  
El lliurament de les subvencions es produirà a la finalització de les activitats, prèvia justificació documental dels gastos corresponents a la realització de l'activitat objecte de la subvenció. Este lliurament podrà ser d'una sola vegada o en parts, amb la justificació prèvia del total o d'un mínim del 25 % del total de la subvenció concedida, respectant-se en tot cas els percentatges establits en l'article 47 bis TRLHPGV.  
  
  
Article 12. justificació de la subvenció  
1. La conselleria amb competència en matèria d'esport abonarà la subvenció prèvia presentació de la documentació justificativa següent:  
  
a) Una memòria d'actuació justificativa del compliment de les condicions imposades en la concessió de la subvenció amb indicació dels punts següents: classificació final i resultats obtinguts pel primer equip o esportistes del primer equip en les competicions nacionals o internacionals disputades, així com les dels equips de base o esportistes de categoria inferior a l'absoluta i la relació de convocats per la selecció nacional o autonòmica.  
b) Memòria econòmica justificativa del cost de les activitats realitzades, que haurà de contindre:  
1r. Una relació classificada dels gastos de l'activitat, amb indicació del creditor i del document, el seu import, data d'emissió i data de pagament.  
2n. Les corresponents factures originals, amb còpia. Una vegada comprovades les factures es tornaran els originals per a la seua custòdia.  
3r. Una relació detallada d'altres ingressos o subvencions que hagen finançat l'activitat subvencionada, amb indicació de l'import i la procedència.  
c) Els tres pressupostos que, en aplicació de l'article 31.3 de la Llei General de Subvencions, modificat per la disposició final quinta de la Llei 14/2011, de la Ciència, la Tecnologia i la Innovació, haja d'haver sol·licitat el beneficiari, per als gastos de prestació de servicis per empreses de consultories o assistència tècnica que superen els 18.000 euros. L'elecció es farà d'acord amb criteris d'eficiència i economia i es justificarà expressament en una memòria quan no recaiga en la proposta econòmica més avantatjosa.  
d) Si és el cas, carta de pagament de reintegrament en el supòsit de romanents no aplicats, així com dels interessos derivats d'estos.  
2. Els justificants integrants de cada compte justificatiu hauran de complir els requisits establits en el Reial Decret 1619/2012, de 30 de novembre, pel qual s'aprova el Reglament pel qual es regulen les obligacions de facturació.  
3. El termini de presentació de les justificacions requerides serà el que s'establisca en la convocatòria anual de subvencions, sense perjuí de la possibilitat establida en l'article 70 del RGS.  
  
Article 13. Gastos exclosos de finançament amb càrrec a la subvenció concedida  
1. Sense perjuí del que disposa l'article 31 LGS, queden a més exclosos de la possibilitat de la seua justificació els gastos ocasionats per:  
a) Adquisició d'immobilitzat, material o immaterial de qualsevol tipus.  
b) Adquisició de béns destinats a la venda.  
c) Aportacions a sistemes complementaris de pensions.  
d) Multes i recàrrecs per pròrroga i constrenyiments imposats per qualsevol administració pública.  
e) Els bitllets emesos i no utilitzats.  
f) Gastos extres d'hotel (telèfon, alcohol, vídeos, tabac, propines, etc.).  
g) Indemnitzacions per raó de servici que superen les quanties màximes establides per la legislació vigent de l'Impost sobre la Renda de les Persones Físiques (IRPF). En cas de presentar-se, es computaran exclusivament per les dites quanties màximes.  
h) Gastos sumptuaris (tabac, regals, menjars o estades en establiments considerats de luxe, etc.) no imprescindibles per als fins del club.  
  
i) Gastos socials (beques, primes per assegurances de vida, etc.), excepte la quota a la Seguretat Social i la resta de cotitzacions socials.  
j) Gastos financers i interessos deutors dels comptes bancaris.  
k) Indemnitzacions per acomiadament.  
l) Bestretes reintegrables.  
m) Gastos d'altres exercicis (els meritats en anys diferents del de l'aplicació de la subvenció).  
n) Llicències esportives a càrrec de l'esportista.  
2. Respecte de l'impost sobre el valor afegit (IVA):  
a) Si el club només realitza operacions declarades exemptes en virtut del que disposa l'article 20.1.13é de la Llei 37/1992, de 28 de desembre, de l'Impost sobre el Valor Afegit, es podrà justificar íntegrament amb càrrec a la subvenció concedida l'IVA suportat.  
b) Si el club realitza també operacions no declarades exemptes, només podrà justificar amb càrrec a la subvenció concedida l'IVA suportat no deduïble derivat d'eixes operacions, per aplicació del percentatge de prorrata que se li aplique.  
  
Article 14. Rendició de comptes  
Després de la justificació de la totalitat de la subvenció concedida, el club haurà de presentar la liquidació final del pressupost d'ingressos i gastos, firmada pel president i el secretari del club, en els terminis màxims següents:  
a) Si el club presenta pressupostos per temporada esportiva, el termini serà el mateix que s'establisca en la convocatòria anual per a la presentació de la justificació.  
b) Si el club presenta pressupostos per any, el termini finalitzarà l'1 de febrer de l'any següent de la convocatòria. En el cas de ser festiu passaria al primer dia hàbil següent.  
  
Article 15. Invalidesa de la resolució de la concessió  
Són causes de nul·litat i d'anul·labilitat de la resolució de concessió de la subvenció les previstes en l'article 36 LGS, i en este supòsit són aplicables les previsions establides en l'esmentat article.  
  
Article 16. Reintegrament i/o revocació de les subvencions  
1. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:  
a) Incompliment de l'obligació de justificació.  
b) Obtindre la subvenció sense reunir les condicions requerides.  
c) Incompliment de la finalitat per a la qual va ser concedida la subvenció.  
d) Incompliment de les condicions imposades als beneficiaris amb motiu de la concessió de la subvenció.  
e) Quan la subvenció principal siga de la conselleria competent en matèria d'esport serà procedent reintegrar l'excés obtingut sobre el cost de l'activitat realitzada.  
f) Així com tots aquells casos que establix l'article 37 de la Llei 38/2003, de 17 de novembre, General de Subvencions.  
g) Els supòsits de reintegrament s'establixen sense perjuí dels casos en què siga procedent incoar un expedient sancionador d'acord amb el que establixen els articles 52 i següents de la Llei General de Subvencions.  
  
Article 17. No incidència en el gasto  
L'aplicació i execució d'esta disposició, incloent-hi a este efecte tots els actes jurídics que es puguen dictar per al seu desplegament o execució, no podrà tindre cap incidència en la dotació de tots i cada un dels capítols de gasto assignada a la Conselleria d'Educació Cultura i Esport, i en tot cas haurà de ser atesa amb els mitjans personals i materials de la Conselleria.  
  
DISPOSICIONS FINALS  
  
Primera. Normativa aplicable  
A més d'allò que s'ha establit amb caràcter de normativa bàsica, en tot el que no preveu esta orde, els beneficiaris se sotmetran al que establix la Llei 38/2003, de 17 de novembre, General de Subvencions; al Reial Decret 887/2006, de 21 de juliol, pel qual s'aprova el Reglament de la Llei General de Subvencions, així com als preceptes en vigor del text refós de la Llei d'Hisenda Pública de la Generalitat Valenciana, aprovat pel Decret Legislatiu de 26 de juny de 1991, i a la Llei de Pressupostos de la Generalitat.  
  
Segona. Delegació i desplegament  
Es delega en la persona titular de la direcció general amb competència en matèria d'esport la facultat de convocar, concedir o denegar estes ajudes, i se l'autoritza a modificar els termes i terminis previstos en les bases quan concórreguen circumstàncies que ho aconsellen, així com a adoptar les mesures oportunes per al compliment i aplicació d'esta orde i per a resoldre totes les incidències que es plantegen en la seua interpretació i execució.  
  
Tercera. Entrada en vigor  
La present orde entrarà en vigor l'endemà de ser publicada en el Diari Oficial de la Comunitat Valenciana.  
  
València, 23 de setembre de 2014  
  
La consellera d'Educació, Cultura i Esport,  
MARÍA JOSÉ CATALÁ VERDET